Sveitsiläinen kansalaisjärjestö tutki, miten Gunvor-yhtiö hyödynsi Gennadi Timtšenkon Putin-yhteksiä Kongon tasavallassa.

Gennadi Timtšenko ja Vladimir Putin Public Eyen videolla. Kuvakaappaus. © Public Eye

Gennadi Timtšenko on liikemies ja yksi Venäjän superrikkaista. Hänen perustamansa Gunvor-kauppayhtiö on käynyt korruption vauhdittamaa öljykauppaa Kongon tasavallan kanssa, väittää sveitsiläinen kansalaisjärjestö Public Eye, jonka laajasta raportista ranskalainen verkkolehti Mediapart on julkaissut tiivistelmän.

Timtšenkolla on myös Suomen passi, ja hänet tunnetaan presidentti Vladimir Putinin ystävänä.

Public Eye kuvaa Timtšenkoa venäläis-suomalaiseksi. Mediapart toteaa hänen tulleen perheineen Geneveen sen jälkeen, kun Sveitsi oli myöntänyt vuonna 2003 liikemiehelle rikkaille varatun erityisoikeuden asettua maahan.

Rikkaita listaava Forbes arvioi keväällä 2017 Timtšenkon omaisuuden arvoksi 16 miljardia dollaria, mikä toi neljännen sijan Venäjän vauraiden tilastossa.

Vuonna 2000 perustettu ja Geneveen 2003 pääkonttorinsa siirtänyt Timtšenkon isännöimä Gunvor kasvoi muutamassa vuodessa maailman neljänneksi suurimmaksi öljynvälittäjäksi. Gunvorin liikevaihto oli vuoteen 2007 mennessä noussut 5 miljardista 70 miljardiin dollariin.

Mediapartin mukaan yritystä ruvettiin kutsumaan Kremlin öljyksi, koska se vei maailmalle kolmanneksen Venäjän myymästä öljystä.

Kansalaisjärjestön 62-sivuisen raportin ytimenä on kuvaus, miten Gunvor lähti valloittamaan uusia markkinoita Kongon tasavallasta, jonka toinen nimi on Brazzavillen Kongo.

Kongon tasavalta on yksi maailman köyhimmistä maista. Kärkisijoille se yltää korruptiossa. Transparency Internationalin 176 maan listalla se on sijalla 159. Valtion tuloista 74 prosenttia kertyy öljystä, mutta silti joka toinen kongolainen elää köyhyydessä, mikä tarkoittaa, että heillä on käytettävissään alle 2 dollaria päivässä.

Kongon tasavalta teki 2010–2012 peräti 2,2 miljardin dollarin arvoisen sopimuksen Gunvorin kanssa öljynviennistä. Kaupantekijäisinä Gunvor järjesteli maan öljy-yhtiölle SNPC:lle 750 miljoonan dollarin lainat.

Public Eye selvitti hämärät operaatiot. Sen mukaan kuvioon kuuluivat epäilyttävät välittäjät ja Kongossa valtaa pitävää presidentti Denis Sassou Nguesson klaania lähellä olevat piirit.

Verkkolehti muotoilee kokonaistilanteen niin, että klaanin epäillään muutenkin hyötyneen siitä, että presidentti on ollut vallassa 38 vuotta eli vuodesta 1979 lähtien lukuun ottamatta viiden vuoden taukoa 1990-luvun lopulla.

Sveitsissä on tällä hetkellä vireillä raportin mukaan neljä oikeusjuttua.

Mediapart kuvaa Kremliä suoraan kummisedäksi sopimuksessa, jonka komissiopalkkioita luonnehditaan epätavallisen suuriksi. Ne nousivat 31,9 miljoonaan dollariin.

Aivan samoin poikkeuksellisen korkeina pidetään Gunvorin kaupoista käärimiä voittoja, joiden lasketaan nousseen yli 110 miljoonaan dollariin.

Junailut alkoivat paljastua loppuvuodesta 2011. Ilmoituksen rahanpesuepäilyistä teki suurpankki Credit Suisse, joka oli ostanut Genevestä pienemmän pankin Clariden Leun.

Credit Suisse kiinnitti huomiota, miten Clariden Leun kautta oli syksyllä 2011 maksettu 30 miljoonan dollarin komissiot. Kuviossa hyötyjistä yksi oli Kongon presidentin Nguesson avustaja.

Lisäksi rahoja oli siirretty Hongkongiin epäilyttävinä pidetyille 11 henkilöille. Public Eye lainaa lähdettä, jonka mukaan kiinalaiset olivat vieneet rahat käteisenä Kongoon.

Sveitsin poliisi teki tammikuussa 2012 kotietsinnän Gunvorin toimitiloissa ja takavarikoi dokumentteja.

Video: Gunvor, Kogon tasavalta ja suuri skandaali. Lähde: Public Eye / YouTube.

Kansalaisjärjestön raportissa on hämmästyttävän yksityiskohtainen kuvaus siitä, miten Moskova ja kansainvälisessä eristyksessä ollut Brazzavillen Kongo lähenivät toisiaan kulisseissa. Erikseen painotetaan, kuinka Gunvor vauhditti öljykauppaa geopoliittisella tuella.

Samassa yhteydessä muistutetaan, miten samoina aikoina vuosina 2009–2012 Gunvorin edustajat puuttuivat jopa oikeusjutuilla uhaten mediassa esitettyihin arveluihin Timtšenkon ja Putinin ystävyydestä.

Kauppoja pohjustettaessa Timtšenko ja Gunvorin toinen omistaja Torbjörn Törnqvist kävivät Kongossa tapaamassa presidenttiä. Neuvotteluissa puhuttiin öljyn lisäksi myös politiikkaa.

Mediapart lainaa nimetöntä lähdettä, jonka mukaan keskusteluissa todettiin, miten öljykauppasopimus Putinin salaisesti kontrolloiman yhtiön kanssa varmistaa, että myös maiden välille tulee sopimus talousyhteistyöstä.

Lisäksi luvattiin suojelua YK:n turvallisuusneuvostossa. Venäjä voi veto-oikeudellaan kaataa päätöslauselmia neuvostossa.

Neuvottelukuvioihin kuului sekin, että Kongon presidentin poika lensi vuonna 2010 Timtšenkon yksityiskoneella Moskovaan, jossa hän tapasi keskeisiä öljyalan vaikuttajia.

Suomessa voisi olla henkilöitä, jotka tietävät matkasta, koska tässä vaiheessa Timtšenkon lentokoneyhtiö Airfix Aviation piti Suomea kotimaanaan.

Neuvottelut eivät jääneet pelkiksi puheiksi.

Putin tapasi Kongon edustajia ensimmäisen kerran 2011. Maiden välinen talousyhteistyösopimus allekirjoitettiin 31. elokuuta 2011 Moskovassa. Seuraavana vuonna Putin otti Kremlissä vastaan Kongon presidentin.

Suunnitelmissa oli myös öljyputken rakentaminen Kongoon. Projektin hoitajaksi oli tarjolla Timtšenkon Stroitransgaz.

Kun Sveitsi aloitti rahanpesututkimukset, Gunvor puolustautui aloittamalla oikeusjutun Kongon kauppoja hoitanutta työntekijäänsä vastaan. Työntekijä myös erotettiin.

Gunvor vieritti kaiken vastuun väärinkäytöksistä palkkarengille. Taktiikkana oli esittää Gunvor uhrina, joka ei tiennyt mitään työntekijänsä puuhailuista.

Gunvorin kauppatavat jatkuivat toisaalla entiseen malliin.

Kansalaisjärjestö on saanut nähdäkseen huhti- tai toukokuussa 2014 salaa kuvatun videon. Tapaamiseen osallistui yksi Gunvorin johtajista, kongolainen öljykaupan avaintekijä ja eversti Marioksi kutsuttu hämärämies ranskankielisen Afrikan alueelta.

Public Eye ei nimeä paikkaa, mutta Mediapartin mukaan herrat tapasivat pariisilaisen loistohotellin ravintolassa.

Gunvorin johtaja ehdotti diiliä paikallisen eli kongolaisen yrityksen kanssa öljyputken rakentamisesta niin, että mukana on venäläisyritys. Samalla hoidettaisiin lahjusrahat Kongon presidentin pojalle. Tässäkin yhteydessä raportti viittaa ”Vladimirin” nimeen.

Vaikka Gunvor oli valmis jatkamaan totuttuun tyyliin Kongossa, sen asema oli kesään 2014 mennessä muuttunut aikaisempaan verrattuna. Länsi otti käyttöön pakotteita Venäjän liitettyä Krimin ja Itä-Ukrainan sodan alettua maaliskuussa 2014.

Timtšenko joutui heti Yhdysvaltain pakotelistalle, ja osana varotoimia hän junaili osuutensa Gunvorista sen toiselle omistajalle ruotsalaiselle Törnqvistille. Samalla hän lähti Genevestä turvaan Moskovaan.

Venäjän talouslehdissä on tosin väitetty, että Timtšenko pakeni Sveitsistä jo ennen Yhdysvaltain pakotteita. Jos tieto pitää paikkansa, syynä voi olla Sveitsin viranomaisten tarttuminen korruptioon Kongossa.

Raportin mukaan erotetun työntekijän asianajajat soittivat nauhoituksen Pariisin keskusteluista Timtšenkolle. Samalla asianajajat vaativat Gunvoria luopumaan oikeusjutusta Kongo-sotkuista syytettyä työntekijäänsä vastaan.

Kun Gunvor ei suostunut, nauha on nyt Sveitsin viranomaisilla.

Neuvottelut öljyputken rakentamisesta jatkuvat yhä Kongossa. Raportin mukaan selvitystä asiasta tekee Timtšenkoa lähellä oleva yritys RusGazEngineering. Sveitsin syyttäjänvirasto on niin ikään vahvistanut 12. syyskuuta Public Eyelle, että rikostutkinta jatkuu ja etenee.

Onko Gunvor riski Sveitsin maineelle?

Gunvorin laajentumishankkeita Afrikassa helpotti se, ettei sillä ollut vaikeuksia rekrytoida osaavaa henkilökuntaa muilta öljynvälittäjiltä, sillä palkkatarjous oli neljä miljoonaa dollaria vuodessa jokaiselle työntekijälle.

Nyt Gunvorin Afrikan deskin väitetään siirtyneen Dubaihin. Lisäksi usea Kongon hoitelija on vaihtanut työpaikkaa.

Public Eyen raportti sisältää tarkat kaaviot kuvioissa mukana olleista tahoista samoin kuin raha- ja vaikutusvirroista. Siinä on selvitys myös Portugalissa käynnissä olevasta rikostutkinnasta brasilialaiseen Asperbras-yhtiöön liittyen. Se on laskuttanut huomattavaa ylihintaa Kongossa hoidetuista urakoista.

Kansalaisjärjestö selittää kiinnostuksensa Gunvorin puuhiin sillä, että raaka-ainekauppaa käyvät Sveitsissä päämajaansa pitävät yritykset voivat olla riski maan maineelle.

Video: Mitä ja miten Gunvor vastasi rikosepäilyihin? Kansalaisjärjestö Public Eyen Géraldine Viret kertoo. Lähde: Public Eye / YouTube.